556/2014

Kærður var úrskurður héraðsdóms þar sem hafnað var kröfu K um ógildingu á nauðungarsölu tilgreinds eignarhluta í tiltekinni fasteign til fullnustu skuldar samkvæmt 14 veðskuldabréfum útgefnum af Á ehf. Í niðurstöðu Hæstaréttar kom m.a. fram að K hafði fengið þau réttindi sem dómkrafan laut að framseld frá þriðja aðila. Rakti Hæstiréttur að samkvæmt 1. mgr. 80. gr. laga nr. 90/1991 um nauðungarsölu gæti hver sá sem hefði lögvarinna hagsmuna að gæta leitað úrlausnar um gildi nauðungarsölu. K hefði hvorki verið þinglýstur eigandi eignarhlutans þegar nauðungarsalan hefði farið fram né hefði hann sýnt fram á að hann hefði á annan hátt hagsmuni af því að hún yrði felld úr gildi, en réttur til að láta reyna á slíkt í dómsmáli væru ekki réttindi sem framseld yrðu öðrum. Var niðurstaða héraðsdóms því staðfest.

Dómur Hæstaréttar

Mál þetta dæma hæstaréttardómararnir Ó-kk-nf B-kk-nf Þ-kk-nf, B-kk-nf B-kk-nf og E-kk-nf T-kk-nf.

Sóknaraðili skaut málinu til Hæstaréttar með kæru 21. júlí 2014 sem barst réttinum ásamt kærumálsgögnum 19. ágúst sama ár. Kærður er úrskurður Héraðsdóms Reykjavíkur 8. júlí 2014 þar sem hafnað var kröfu sóknaraðila um ógildingu á nauðungarsölu sem fram fór 11. júní 2013 á eignarhluta í fasteigninni Rafstöðvarvegi 1a, með fastanúmer 229-8067. Kæruheimild er í 1. mgr. 85. gr. laga nr. 90/1991 um nauðungarsölu. Sóknaraðili krefst þess að fyrrgreind nauðungarsala verði ógilt. Þá krefst hann málskostnaðar í héraði og kærumálskostnaðar.

Varnaraðilinn VBS eignasafn hf. krefst þess aðallega að málinu verði vísað frá héraðsdómi en til vara að hinn kærði úrskurður verði staðfestur. Þá krefst hann málskostnaðar í héraði og kærumálskostnaðar.

Varnaraðilarnir Reykjavíkurborg og Vörður tryggingar hf. hafa ekki látið málið til sín taka fyrir Hæstarétti.

Varnaraðilinn VBS eignasafn hf. hefur ekki kært úrskurð héraðsdóms fyrir sitt leyti og getur hann því hvorki haft uppi kröfu um frávísun málsins frá héraðsdómi né leitað endurskoðunar á niðurstöðu hins kærða úrskurðar um málskostnað.

Málsatvikum er lýst í hinum kærða úrskurði. Svo sem þar er nánar rakið lýtur mál þetta að nauðungarsölu til fullnustu skuldar samkvæmt 14 veðskuldabréfum, útgefnum af Hönnunar- og listamiðstöðinni Ártúnshöfða ehf., samtals að fjárhæð 42.000.000 krónur, sem tryggð voru með veði í fasteigninni Rafstöðvarvegi 1a í Reykjavík. Með beiðni 16. október 2012 krafðist varnaraðilinn VBS eignasafn hf. nauðungarsölu á tveimur eignarhlutum úr eigninni og fór hún fram 11. júní 2013. Tekur mál þetta til annars af þeim eignarhlutum með fastanúmer 229-8067 en samhliða er rekið annað mál um gildi nauðungarsölunnar á hinum hlutnum með fastanúmer 229-8153.

Þegar nauðungarsalan fór fram var þinglýstur eigandi eignarhlutans sem mál þetta lýtur að Miðstöðin ehf. samkvæmt afsali 9. febrúar 2012. Upphaflega krafðist það félag ógildingar á nauðungarsölunni en með yfirlýsingu 7. febrúar 2014 framseldi félagið „réttindi sem dómkröfur félagsins varða“ í málinu til Desforms ehf. Með yfirlýsingu 14. sama mánaðar framseldi það félag síðan til sóknaraðila „þau réttindi sem dómkrafa þess lýtur að“ í málinu.

Samkvæmt 1. mgr. 80. gr. laga nr. 90/1991 getur hver sá sem hefur lögvarinna hagsmuna að gæta leitað úrlausnar um gildi nauðungarsölu. Sóknaraðili var ekki þinglýstur eigandi áðurgreinds eignarhluta þegar nauðungarsalan fór fram. Hann hefur heldur ekki sýnt fram á að hann hafi á annan hátt lögvarða hagsmuni af því að nauðungarsalan verði felld úr gildi, en réttur til að láta reyna á það í dómsmáli eftir XIV. kafla laganna eru ekki réttindi sem framseld verða öðrum samkvæmt 1. mgr. 22. gr. laga nr. 91/1991 um meðferð einkamála, sbr. 4. mgr. 84. gr. laga nr. 90/1991. Af þessum sökum verður niðurstaða hins kærða úrskurðar staðfest eins og greinir í dómsorði.

Ákvæði hins kærða úrskurðar um málskostnað eru staðfest.

Sóknaraðila verður gert að greiða varnaraðilanum VBS eignasafni hf. kærumálskostnað eins og í dómsorði greinir.

Dómsorð:

Hafnað er kröfu sóknaraðila, K-kk-ef B-kk-ef, um að ógilt verði nauðungarsala sem fram fór 11. júní 2013 á eignarhluta í fasteigninni Rafstöðvarvegi 1a, með fastanúmer 229-8067.

Ákvæði hins kærða úrskurðar um málskostnað eru staðfest.

Sóknaraðili greiði varnaraðilanum VBS eignasafni hf. 350.000 krónur í kærumálskostnað.